SPALI รุกแนวราบภาคใต้ เปิดโครงการ “ศุภาลัย เบลล่า สุราษฎร์” มูลค่า 460 ลบ.
SPALI รุกแนวราบภาคใต้ เปิดโครงการ "ศุภาลัย เบลล่า สุราษฎร์" มูลค่า 460 ลบ.
31 พ.ค. 2559

นายอดิศักดิ์ วารินทร์ศิริกุล ผู้อำนวยการสายงานโครงการภูมิภาค 3 บริษัท ศุภาลัย จำกัด (มหาชน) หรือ SPALI เปิดเผยว่า บริษัทเตรียมเปิดโครงการแนวราบเพิ่มอีก 1 โครงการ เป็นโครงการที่ 3 ของจังหวัดสุราษฎร์ธานี ภายใต้แบรนด์“ศุภาลัย เบลล่า สุราษฎร์ธานี”มูลค่าโครงการ 460 ล้านบาท ในราคาเริ่มต้นเพียง 2 ล้านกว่าบาท กำหนดเปิดจองในวันที่ 4-5 มิ.ย.59 นี้
โดยทิศทางตลาดอสังหาริมทรัพย์ในทำเลจังหวัดสุราษฎร์ธานีมีโอกาสเติบโตอย่างต่อเนื่อง ทำให้มีการจ้างงานเพิ่มขึ้นในภาคธุรกิจและสถานประกอบการต่างๆ ส่งผลให้มีประชากรจากพื้นที่จังหวัดต่างๆ ทั้งภาคกลาง ภาคอีสาน และภาคใต้ ย้ายมาทำงานในพื้นที่จังหวัดสุราษฎร์ธานีจำนวนมาก อีกทั้งทำเลที่ตั้งเหมาะสมมีความได้เปรียบเป็นประตูสู่ภาคใต้ เชื่อมโยงการคมนาคมและแหล่งท่องเที่ยวทั้งฝั่งอ่าวไทย-อันดามัน สามารถพัฒนาสู่ศูนย์กลางการคมนาคม ศูนย์โลจิสติกส์และสถานศึกษาภาคใต้ตอนบน
ขณะที่ในระยะเวลา 5 ปีที่ผ่านมา บริษัทได้เข้าไปพัฒนาโครงการบ้านเดี่ยว บ้านรุ่นใหม่ และทาวน์โฮม ในจังหวัดสุราษฎร์ธานีแล้ว จำนวน 2 โครงการ คือ ศุภาลัย การ์เด้นวิลล์ สุราษฎร์ธานี และศุภาลัย วิลล์ สุราษฎร์ธานี โดยได้รับความสนใจจากลูกค้าเป็นจำนวนมาก และจากสภาพเศรษฐกิจของจังหวัดสุราษฎร์ธานีที่มีการเติบโตอย่างต่อเนื่อง และเพื่อรองรับความต้องการที่อยู่อาศัยของผู้บริโภคในทำเลศักยภาพดังกล่าว